Брюксел, […] г.

Негово Превъзходителство г-н Пиер Нкурунзиза

Президент на Бурунди

Ваше Превъзходителство,

В изявление от 23 юли 2015 г. на върховния представител на Съюза по въпросите на външните работи и политиката на сигурност и заместник-председател на Европейската комисия Европейският съюз представи своята оценка, че решенията, взети от Африканския съюз и Източноафриканската общност, които щяха да създадат условия за провеждането на честни и приобщаващи избори в Бурунди, не са били изпълнени.

Европейският съюз също така изрази гледището, че тъй като Бурунди не е зачела съществените елементи на Споразумението за партньорство от Котону, а именно правата на човека, демократичните принципи и върховенството на закона, ЕС счита за уместно да стартира процедурата за започване на консултации, предвидена в член 96 от Споразумението от Котону.

В съответствие с тези разпоредби, имаме честта от името на Европейския съюз и на неговите държави членки да поканим Вашата страна на консултации, имащи за цел — в съответствие с предвиденото в Споразумението — задълбоченото проучване на ситуацията и, при необходимост, предприемането на действия за нейното коригиране. Европейският съюз ще проведе тези консултации в дух на диалог с оглед намирането на взаимно приемливо решение.

Консултациите ще дадат възможност за Бурунди да представи програмата на правителството, по-специално в областта на демократичните принципи, правата на човека и управлението.

Предлагаме тези консултации да започнат в Брюксел на дата, която да бъде съвместно договорена.

С уважение,

За Съвета За Европейската комисия

Копия до:

Председателя на Комитета на посланиците на АКТБ

Генералния секретар на Групата държави от АКТБ